ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Ιουνίου 1993 για την τροποποίηση της οδηγίας 80/217/ΕΟΚ περί θεσπίσεως κοινοτικών μέτρων για την καταπολέμηση της κλασικής πανώλους των χοίρων (93/384/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: την συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), τη γνώμη της Οικονομικής και Κοινωνικής Επιτροπής (3), Εκτιμώντας: ότι η οδηγία 80/217/ΕΟΚ (4), θέσπισε κοινοτικά μέτρα για την καταπολέμηση της κλασικής πανώλους των χοίρων- ότι τα μέτρα που προβλέπονται στην οδηγία 80/217/ΕΟΚ απαιτούν εναρμόνιση των εργαστηριακών μεθόδων και τεχνικών για τη διάγνωση της κλασικής πανώλους των χοίρων- ότι τα αντιγόνα και διάφορες ουσίες που χρειάζονται για τέτοιου είδους διαγνώσεις πρέπει να έχουν τις ίδιες ιδιότητες σε όλα τα εθνικά εργαστήρια- ότι το ρόλο του συνδέσμου μεταξύ των εργαστηρίων τα οποία είναι υπεύθυνα στα κράτη μέλη για τη διάγνωση της κλασικής πανώλους των χοίρων, τον ανέλαβε, σύμφωνα με την απόφαση 81/859/ΕΟΚ του Συμβουλίου της 19ης Οκτωβρίου 1981 για τον ορισμό και τη λειτουργία εργαστηρίου συνδέσμου για την κλασική πανώλη των χοίρων, το Institut fuer Virologie der Tieraerztlichen Hochschule στο Αννόβερο της Γερμανίας (5)- ότι το άρθρο 5 της απόφασης 81/859/ΕΟΚ όρισε ότι η απόφαση για το εργαστήριο συνδέσμου είχε διάρκεια πέντε ετών- ότι η ισχύς των μέτρων που θεσπίζονται από την απόφαση 81/859/ΕΟΚ παρατάθηκε με την απόφαση 87/65/ΕΟΚ (6) για μια επιπλέον περίοδο πέντε ετών- ότι η ισχύς των εν λόγω μέτρων λήγει τον Φεβρουάριο του 1993- ότι, για να διασφαλισθεί η συνέχεια του συντονισμού των εργασιών διάγνωσης που πραγματοποιούνται υπό την αιγίδα των αρμοδίων εθνικών εργαστηρίων, πρέπει να ορισθεί ένα κοινοτικό εργαστήριο αναφοράς, οι αρμοδιότητες και τα καθήκοντά του- ότι, βάσει της υπάρχουσας εμπειρίας, κρίνεται ο καθορισμός του "Institut fuer Virologie der Tieraerztlichen Hochschule" του Αννόβερου ως κοινοτικού εργαστηρίου αναφοράς δεδομένου ότι ανταποκρίνεται εδώ και πολλά χρόνια, αποτελεσματικά, στα καθήκοντά του- ότι το άρθρο 28 της απόφασης 90/424/ΕΟΚ του Συμβουλίου της 26ης Ιουνίου για τις δαπάνες στον κτηνιατρικό τομέα (7), ισχύει επίσης και για τη χορηγητέα κοινοτική ενίσχυση σε εργαστήρια συνδέσμου και αναφοράς- ότι οι όροι επεξεργασίας κρέατος αγρίων θηραμάτων από κυνηγετικές περιοχές στις οποίες έχουν επιβληθεί έλεγχοι συνεπεία επιζωοτίας διέπονται από την οδηγία 92/45/ΕΟΚ του Συμβουλίου της 16ης Ιουνίου 1992 για τα υγειονομικά προβλήματα και τα προβλήματα υγειονομικού ελέγχου σχετικά με τη θανάτωση αγρίων θηραμάτων και την εμπορία κρέατός των (8)- ότι πρέπει να ληφθούν υπόψη οι διατάξεις που θεσπίζονται με την εν λόγω οδηγία, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η οδηγία 80/217/ΕΟΚ τροποποιείται ως εξής: 1. Το άρθρο 11 τροποποιείται ως εξής: - η τρίτη περίπτωση της παραγράφου 1 διαγράφεται, - η παράγραφος 2 αντικαθίσταται από το ακόλουθο κείμενο: "2. Τα εθνικά εργαστήρια που αναφέρονται στην δεύτερη περίπτωση της παραγράφου 1 διαδραματίζουν συνδετικό ρόλο με το κοινοτικό εργαστήριο αναφοράς με τους όρους που καθορίζονται στο παράρτημα VI. Με την επιφύλαξη της απόφασης 90/424/ΕΟΚ, και ιδίως του άρθρου 28, οι αρμοδιότητες και τα καθήκοντα του εργαστηρίου καθορίζονται στο εν λόγω παράρτημα." 2. Προστίθεται το ακόλουθο παράρτημα: "ΠΑΡΑΡΤΗΜΑ VI ΚΟΙΝΟΤΙΚΟ ΕΡΓΑΣΤΗΡΙΟ ΑΝΑΦΟΡΑΣ ΓΙΑ ΤΗΝ ΚΛΑΣΙΚΗ ΠΑΝΩΛΗ ΤΩΝ ΧΟΙΡΩΝ Όνομα του εργαστηρίου: Institut fuer Virologie der Tieraertzlichen Hochschule Bischofsholer Damm 15, D-300 Hannover 1, Γερμανία. Οι λειτουργίες και τα καθήκοντα του κοινοτικού εργαστηρίου αναφοράς για την κλασική πανώλη των χοίρων είναι: 1. Να συντονίζει, σε συνεννόηση με την Επιτροπή, τις μεθόδους διάγνωσης της κλασικής πανώλους των χοίρων στα κράτη μέλη, κυρίως: α) διατηρώντας και προμηθεύοντας κυτταροκαλλιέργειες που χρησιμοποιούνται για τη διάγνωση- β) τυποποιώντας, διατηρώντας και προμηθεύοντας στελέχη του ιού της κλασικής πανώλους των χοίρων για ορολογικές δοκιμές και για την παρασκευή αντιορών- γ) προμηθεύοντας τυποποιημένους ορούς, συνευζευγμένους ορούς και άλλα αντιδραστήρια αναφοράς στα εθνικά εργαστήρια προκειμένου να τυποποιηθούν οι δοκιμές και τα αντιδραστήρια που χρησιμοποιούνται σε κάθε κράτος μέλος- δ) καταρτίζοντας και διατηρώντας συλλογή ιών της κλασικής πανώλους των χοίρων- ε) οργανώνοντας περιοδικές συγκριτικές δοκιμές των διαγνωστικών μεθόδων σε κοινοτικό επίπεδο- στ) συλλέγοντας και συγκρίνοντας στοιχεία και πληροφορίες για τις μεθόδους διάγνωσης που χρησιμοποιούνται και τα αποτελέσματα των δοκιμών- ζ) χαρακτηρίζοντας τους απομονωμένους ιούς με τις καλύτερες διαθέσιμες μεθόδους ώστε να επιτευχθεί μεγαλύτερη δυνατή κατανόηση της επιζωοτιολογίας της κλασικής πανώλους των χοίρων- η) παρακολουθώντας την εξέλιξη της κατάστασης ανά τον κόσμο όσον αφορά την επιτήρηση, την επιζωοτιολογία και την πρόβλεψη της κλασικής πανώλους των χοίρων- θ) αποκτώντας εξειδικευμένες γνώσεις σχετικά με τον ιό που προκαλεί την κλασική πανώλη των χοίρων και άλλους παρεμφερείς ιούς ώστε να διευκολυνθεί η ταχεία διαφορική διάγνωση- ι) αποκτώντας βαθιά γνώση της παρασκευής και χρησιμοποίησης ανοσολογικών κτηνιατρικών προϊόντων που χρησιμοποιούνται για την εξάλειψη και τον έλεγχο της κλασικής πανώλους των χοίρων. 2. Να αναλαμβάνει τα αναγκαία μέτρα κατάρτισης και επιμόρφωσης ειδικών σε θέματα εργαστηριακής διάγνωσης, με προοπτική την εναρμόνιση των διαγνωστικών τεχνικών. 3. Να διαθέτει καταρτισμένο προσωπικό για καταστάσεις έκτακτης ανάγκης στην Κοινότητα. 4. Να αναλαμβάνει ερευνητικές δραστηριότητες και, όποτε είναι δυνατόν, να συντονίζει τις έρευνες που επιδιώκουν τη βελτίωση της καταπολέμησης της κλασικής πανώλους των χοίρων." Άρθρο 2 1. Στο άρθρο 6α προστίθεται η ακόλουθη παράγραφος: "2α. Μόλις επιβεβαιωθεί η μόλυνση αδέσποτων χοίρων, η αρμόδια αρχή λαμβάνει επιπλέον όλα τα αναγκαία μέτρα ώστε όλοι οι αδέσποτοι χοίροι που θανατώθηκαν με όπλο ή βρέθηκαν ψόφιοι στη συγκεκριμένη μολυσμένη περιοχή να υποβάλλονται στις εξετάσεις ανίχνευσης της κλασικής πανώλους των χοίρων, που προβλέπονται στο άρθρο 11 της παρούσας οδηγίας. Όλα τα ζώα που δίνουν θετικά αποτελέσματα αντιμετωπίζονται ως υλικό υψηλού κινδύνου κατά τη έννοια του άρθρου 3 της οδηγίας 90/667/ΕΟΚ." 2. Στο άρθρο 6α παράγραφος 5, το στοιχείο στ) αντικαθίσταται από το ακόλουθο κείμενο: "στ) στη μέθοδο καταστροφής των αδέσποτων χοίρων που βρέθηκαν ψόφιοι ή σκοτωμένοι με πυροβόλο όπλο. Κατά την πρώτη φάση (περίοδος εξάλειψης), η καταστροφή βασίζεται: i) στη μεταχείρισή τους ως υλικών υψηλού κινδύνου όπως ορίζεται στην οδηγία 90/667/ΕΟΚ ή ii) στην επιθεώρηση από επίσημο κτηνίατρο και σε εργαστηριακές εξετάσεις, όπως προβλέπονται στο άρθρο 11 της παρούσας οδηγίας. Όταν οι εξετάσεις είναι αρνητικές όσον αφορά την κλασική πανώλη των χοίρων, τα κράτη μέλη εφαρμόζουν τα μέτρα του άρθρου 11 παράγραφος 2 της οδηγίας 92/45/ΕΟΚ του Συμβουλίου της 16ης Ιουνίου 1992 για τα υγειονομικά προβλήματα και τα προβλήματα υγειονομικού ελέγχου σχετικά με τη θανάτωση άγριων θηραμάτων και την εμπορία κρέατός των (*). Τα μέρη που δεν προορίζονται για ανθρώπινη κατανάλωση καταστρέφονται υπό την εποπτεία της αρμόδιας αρχής. Κατά τη δεύτερη φάση (περίοδος επιτήρησης), η καταγραφή πραγματοποιείται σύμφωνα με τους όρους που θέτει η αρμόδια αρχή. (*) ΕΕ αριθ. L 268 της 14. 9. 1992, σ. 35. Οδηγία όπως τροποποιήθηκε από την οδηγία 92/116/ΕΟΚ (ΕΕ αριθ. L 63 της 15. 3. 1993, σ. 1)." Άρθρο 3 Η παρούσα απόφαση απευθύνεται στα κράτη μέλη. Λουξεμβούργο, 14 Ιουνίου 1993.

[Source: multi_eurlex | Tokens: 6610]